Хадэр гулъытэ хуэныкъуэщ
Щэнхабзэ щагъэлъагъуэ щIыпIэу икIи зыгъэпсэхупIэу Налшык къалэ дэт ХьэтIохъущокъуэм и хадэм иджыблагъэ щекIуэкIащ «Паркыр — зыгъэпсэхупIэ нэхъыфIщ!» зыфIаща Iуэхугъуэ.
КъБР-м щIыуэпсым и хъугъуэфIыгъуэхэмрэ экологиемкIэ и министр Гызыев Берт зэрыжиIэмкIэ, ХьэтIохъущокъуэм и хадэр Къэбэрдей-Балъкъэрыр зэрыгушхуэ хъун и щIыпIэ нэхъыфI дыдэхэм ящыщщ икIи ар Кавказ Ищхъэрэ псом щынэхъ парк ин дыдэщ. Ар адрей абы хуэдэ зыгъэпсэхупIэхэм къазэрыщхьэщыкIыр и инагъым и закъуэ-къым, атIэ щэнхабзэ и лъэныкъуэкIэ мыхьэнэшхуэ зэриIэрщ.
ХьэтIохъущокъуэм и хадэм жыгрэ чыцэ лIэужьыгъуэу 156-м уащрохьэлIэ. Гектар 200 хъу щIы Iыхьэм Европэ Ищхъэрэмрэ Ипщэмрэ, Америкэмрэ Азиемрэ къраша къэкIыгъэхэр итщ. Абыхэм яхэтщ Японием къыщыхъуа хьэиуэмрэ банэ зытет жыгеймрэ, Маньчжуриер зи хэку дей жыгхэр, Амур псы Iуфэр зи хэщIапIэ сирень лIэужьыгъуэр, нэгъуэщIхэри. Мы хадэм щыплъагъуэнущ хэзыщIыкIхэм яфIэтелъыджащэ, дунейм япэ дыдэ къытехьауэ зыхуагъэфащэхэм ящыщ гингко къэкIыгъэри. ЩхъуэкIэплъыкIэ лIэужьыгъуэу фэ 27-рэ зиIэ розэ лъабжьэ мини 5-р зыхаса хьэсэри цIэрыIуэ хъуащ. Паркым итщ удз гъэгъахэр зэпщIэкIа сыхьэт абрагъуэри махуэрыбжэри.
ЩIыуэпсымрэ цIыхуIэмрэ къагъэщI дахагъэм хуэсакъыныр Хьэтохъущокъуэм и хадэр зезыхьэхэми абы зыщызыгъэпсэхухэми я къалэн нэхъыщхьэщ. ТегъэщIапIэ нэхъыщхьэу яIари а гупсысэращ «ЩIэблэщIэ гвардием»-рэ ЩIалэгъуалэ палатэм хэтхэмрэ я гъусэу, ЩIыуэпсым и хъугъуэфIыгъуэхэмрэ экологиемкIэ и министерствэм и лэжьакIуэхэр паркым къихьэхэм щепсалъэм деж.
Паркым и хьэщIэ ныбжьыщIэхэр щIагъэдэIуащ кIэрыхубжьэрыхухэр дэнэкIи щыхыфIэбдзэ зэрымыхъунум, ахэр абы папщIэ ягъэува пхъэнкIий идзыпIэхэм щызэхуэхьэсын зэрыхуейм, нэгъуэщIхэми.
Мы Iуэхум кърихьэлIахэм щIыуэпсыр хъумэным къыхуезыджэ псалъэхэр зытет нып цIыкIухэр, бгъэхэIухэр, футболкэхэр, бейсболкэхэр, нэгъуэщIхэри тыгъэ папщIэу иратащ. Дыкъэзыухъуреихь дунейм хуэсакъыным къыхуезыджэ псалъэхэр тратхащ аттракцион «къалэ цIыкIум» ит хъыбарегъащIэ пхъэбгъухэми, паркым цIыху куэд щызекIуэу иIэ щIыпIэхэми.
— Республикэм ис цIыхухэр къэзыухъуреихь дунейм хуэсакъ нэхъ хъунымкIэ нобэ едгъэкIуэкIа Iуэхугъуэм фIы кърикIуэну дыщогугъ, — жиIащ зи гугъу тщIа министерствэм и унафэщIым и къуэдзэ Ацкъан Ратмир, журналистхэм щепсалъэм. — КъБР-м и Iэтащхьэм Парламентым гъэ къэси Зэрызыхуигъазэм ипкъ иткIэ, щIыпIэ унафэщIхэм я пщэ къыдохуэ республикэм и къалэ, район псоми щыIэ зыгъэпсэхупIэхэр къэгъэщIэрэщIэжыным хуэунэтIа лэжьыгъэхэр и чэзум ирагъэкIуэкIыныр. ИкIи апхуэдэхэм ящыщ зыщ нобэ фи нэгу щIэкIар.
ГЪУЭГУЛI Инал.
